Poliisi ottanut kiinni useita Ruotsin autopaloista epäiltyjä – Tuhopolttojen sarjassa paloi ainakin 90 autoa

Ruotsin poliisi on ottanut kiinni kaksi henkilöä maanantain ja tiistain välisen yön autopalojen vuoksi. Poliisin mukaan kiinniotetut ovat 16- ja 21-vuotiaita ja kotoisin Frölundasta. Heitä epäillään tuhopoltosta ja mellakoinnista, kertoo Aftonbladet. Paikallista aikaa noin kello 21 poliisille alkoi tulvia ilmoituksia nuorista koostuvista porukoista, jotka sytyttivät autoja tuleen. Nuoret rikkovat autojen lasit ja sytyttävät autot tuleen: Lisäksi poliisi on tunnistanut kolme paikalla ollutta alaikäistä henkilöä, jotka eivät ikänsä vuoksi ole rikosoikeudellisessa vastuussa. –En pitäisi kovin epätodennäköisenä, että kiinniottoja voi tulla lisääkin, sanoo Göteborgin aluepoliisin virkaatekevä päällikkö Robert Karlsson Aftonbladetille . Ruotsissa paloi maanantain ja tiistain välisenä yönä yhteensä noin 90 autoa. Autoista 80 paloi Länsi-Ruotsissa ja 10 Tukholman seudulla sekä Uppsalassa. Poliisi tiedotti tiistaina päivällä, että sen tietojen mukaan autojen tuhopolttoja koordinoitiin sosiaalisessa mediassa. –Ero aiempiin autopaloihin verrattuna on, että autoja alkoi palaa monessa paikassa yhtä aikaa, Karlsson sanoo. Vaikka autoja paloi kymmeniä yhtä aikaa, arvioi poliisi, ettei tekijöitä ole kovin montaa. Poliisi on kommentoinut aiemmin tänään saaneensa todisteita siitä, että tuhopoltot olisi koordinoitu sosiaalisessa mediassa. Päivitys 15.8.2018 kello 8.08: Päivitetty tuoreilla tiedoilla.